23.

understreger, at en forbedring af selektiviteten fortsat skal prioriteres højt, men at gennemførelsen af landingsforpligtelsen kræver en tværsektoriel tilgang og skabelse af klare incitamenter for at tilskynde til bedste praksis inden for modvirkning; anbefaler følgende ledsageforanstaltninger og forvaltningsværktøjer: a) yderligere anvendelse og optimering af kvotebaserede værktøjer i overensstemmelse med principperne i den fælles fiskeripolitik, og forudsat at der indføres effektive kontrolforanstaltninger, såsom: — kvotefordeling i overensstemmelse med den forventede fangstsammensætning — tilpasninger gennem udveksling af kvoter med andre medlemsstater og tilgrænsende tredjelande, som EU deler bestande med, gennemført på en fleksibel og effektiv måde for at undgå underudnyttelse af kvoter, f.eks. ved at stræbe efter permanente mekanismer og ikke kun mekanismer, der fornys årligt, efter fastsættelsen af TAC'er og kvoter i overensstemmelse med den bedste foreliggende videnskabelige rådgivning — tildeling af anslået udsmidsandel af kvoter til fiskere, navnlig fiskere, der fisker i mindre målestok, og som vælger at anvende mere selektive redskaber b) undersøgelse af muligheden for at gennemføre en strategi for maritim fysisk planlægning og områdebaseret forvaltning for at undgå udsmid ved at lede fiskerne hen til områder, hvor der er mindre sandsynlighed for forekomst af undermålsfisk, samtidig med at det sikres, at sådanne foranstaltninger ikke fører til omfattende ikkeanvendelse af andre arter med handelsmål c) større fleksibilitet, således at fiskerne har mulighed for at vælge redskabsløsninger, kombineret med større ansvar for dokumentation (fuld fangstdokumentation) d) tilvejebringelse af fleksible mekanismer til godkendelse af nye typer selektive redskaber for at tilskynde interessenter til at ansøge om og gennemføre pilotprojekter e) eksklusiv adgang til fiskeriområder eller tidsperioder for at tilskynde til selektivitet f) vedtagelse af strategier for at sikre bedst mulig udnyttelse af uønskede fangster til andre formål end konsum uden at skabe efterspørgsel efter undermålsfisk, og forudsat at det er muligt for fiskerne i økonomisk og operationel henseende g) udarbejdelse af en oversigt over udsmid som en statusangivelse for uønskede fangster i de forskellige fiskerier og områder med henblik på en bedre udvikling af regionale bifangstplaner, der inddrager medlemsstaterne og fiskeriindustrien, og som støttes af Den Europæiske Hav-, Fiskeri- og Akvakulturfond h) anvendelse og udvikling af frivillige og incitamentsbaserede kunstig intelligens-redskaber, der kan øge selektiviteten og kontrollen og forbedre artsidentifikationen, i samarbejde med fiskerisektoren og medlemsstaternes myndigheder i) progressiv indførelse af kravet om overholdelse af den samme politik for udsmid i forbindelse med import af fiskerivarer fra tredjelande med det formål at fjerne komparative ulemper og illoyal konkurrence for EU's flåde, samtidig med at der arbejdes hen imod bedre beskyttelse af de globale fiskeressourcer j) fornyelse af Kommissionens forpligtelse til årligt at aflægge rapport om status for den fælles fiskeripolitik og gennemførelsen af landingsforpligtelsen og fremlæggelse af flere oplysninger om dens gennemførelse, herunder de socioøkonomiske virkninger og bl.a. brændstofforbrug, lagerplads, indvirkningen på sikkerheden og arbejdsvilkårene om bord på fiskerfartøjer, reduktionen af udsmid og uønskede fangster og den forbedrede status for bestandene (MSY);